Nee wat Allister, aan dié storie sluk 'n mens maar swaar | Maroela Media
Allister Coetzee – waarom 'n slot in 'n flank se plek? (Foto: Hando Jikelo/ANA pictures)
Binne 'n dag nadat dit Maandag bevestig is dat Du Preez sy enkel gebreek het en vervang sou moes word, het die Bokafrigter Allister Coetzee 'n slot in sy plek vir die toer gekies.
Ja, Ruan Botha, die Sharks se kaptein, verdien ongetwyfeld 'n toerplek. Hy het 'n wonderlike seisoen gehad. 'n Mens gun hom dit.
Maar is hy dan nie 'n slot nie?
Coetzee motiveer sy insluiting uitstekend. Want kyk, die Bokafrigter kán vir jou glad praat.
Franco Mostert kan nie in die laaste toets speel nie, sê Allister. Dit is seker ook so dat hy meen dat Pieter-Steph du Toit na sy goeie vertoning teen die All Blacks as steelkantflank gebruik gaan word.
'n Mens aanvaar ook geredelik Coetzee se verduideliking dat Pieter-Steph en Oupa Mohoje albei as vaskopflanke ingespan kan word as hy so sou wóú kies of móét kies oor die kleurvereiste.
Ons glo Coetzee ook dat daar eintlik genoeg losvoorspelers in die toergroep is met Francois Louw, Dan du Preez, Siya Kolisi (wat ook 'n toets sal misloop), Mohoje en Uzair Cassiem (en Du Toit).
Maar seblief tog, Allister, vertel tog hoekom het jy hierdie dinge nie oorweeg toe die toerspan aangekondig is nie? Wat het verander sedert jy die span Sondag aangewys het? Jy het tog geweet van Mostert wat nie teen Wallis sal kan speel nie? Jou siening oor spankeuse en oor die moontlike/waarskynlike gebruik van Du Toit het tog nie Maandagaand in 'n droom gekom nie?
♦ En net so kou 'n mens maar redelik swaar aan die motivering dat Botha dit verdien het. Hy hét, geen twyfel daaroor nie. Maar hierdie is 'n Springbokspan. Jy kies nie 'n man oor hy dit verdien het nie, maar oor hy die beste is en omdat hy nodig is.
Want sien, as 'verdien' 'n kriterium is, sal daar honderde nuwe Bokke deur die jare gewees het.
Rohan Janse van Rensburg het dit ook verdien. Hy het ook goeie rugby gespeel. En 'n mens kan met hierdie argument voortgaan, soos oor Robert du Preez se weglating; en op grond waarvan is Raymond Rhule, Rudy Paige en Damian de Allende dan gekies?
Het hulle dit verdien op grond van sulke goeie vertonings voor die span gekies is wat teen Frankryk moes speel?
En Chiliboy Ralepelle? Die enkele kere wat hy so 'n paar minute vir die Sharks gespeel het, was sekerlik nie genoeg om te sê hy het dit verdien nie.
Nee wat, niemand koop sommer meer wat jy sê nie, soos ondermeer ook dat jy in kontinuïteit glo nie. Want dan het jy dít nie verlede jaar met jou rondspringery in spankies toegepas nie.
Neewat ou AC praat so rond en bont dat mens hom nie meer kan glo nie….amper soos ons eerwaarde prez jakopregop
Die agbare skrywer het vergeet van EEN belangrike speler – Hoe, waar en wanneer het POLLARD dit VERDIEN om in die span gekies te word? Sekere SARU amptenare en afrigters moet BESLIS politiek as 'n loopbaan oorweeg……..